"መንግስቲ ዜጋታቱ ካብ ብሄር ተኮር መጥቃዕቲ ክሕሉ ኣለዎ" ኣመንስቲ ላዕለዋይ ዓቃቢ ሕጊ ፌዴራል ድማ፡ እቲ ኣብቲ ጸብጻብ ተፈጺሙ ዝተብሃለ ግህሰት ሰብኣዊ መሰላት፡ ምስ ካልኦት መዳርግቲ ኣካላት ኮይነ ኣጻርየ ረኺበዮ ብዛዕባ ዝበሎ ውጽኢት፡ ትማሊ መግለጺ ሂቡ ኣሎ። “ጸብጻብ ኣምነስቲ ኢንተርናሽናል፡ መንግስቲ ሕጊ ንከኽብር ዝወስዶ ስጉምቲ ኩሉ ከም ምፍጻም ግህሰት ሰብኣዊ መሰላት ገይርካ ናይ ምጽላም ዝንባለታት ዝተርኣዮ፣ መንጎኛነት ዝጎደሎ፣ መረዳእታት ናይ ምምዛን ጸገም ዘለዎን ኣብታ ሃገር ንዘሎ ወድዓዊ ኩነታት ዘየገናዘበን” ክብል ወቒሱ። እቲ፡ ዓቓቢ ሕጊ ከምኡ እንተበለ’ኳ፡ እቲ ጸብጻብ ሙሉእ ንሙሉእ ሕሶት ከምዘይኮነ ግን ባዕሉ ኣብ መግለጺኡ ኣሚንሉ ኣሎ። “ይኹን’ምበር፡ ኣብቲ ጸብጻብ ካብ መንጎ ዝተኻተቱ ግህሰታት ሰብኣዊ መሰላት ዝተወሰኑ፡ ብኽፋል እንተኾነ’ኳ ሓቃውነት ዘለዎም ኮይኖም ተረኺቦም” ኢሉ። እቶም ሓቃዊ ኸይኖም ረኺበዮም ዝበሎም ኣየኖት ግህሰታት ከምዝኾኑ ግን ኣየብረሀን። ኣምነስቲ፡ መንግስቲ ኢትዮጵያ ንተቓወምቱ ክኣስር ምጅማሩ ኮኒኑ ኣምነስቲ ብዛዕባ ኢትዮጵያ ዘውጽኦ ጸብጻብ "ሃሳዪን ዘይሚዛናውን እዩ" ብሓፈሻ ግን፡ ዓቃቢ ሕጊ ኢትዮጵያ ፡ እቲ ናይ ኣምነስቲ ጸብጻብ ኣብቲ ግህሰት ሰብኣዊ መሰላት ተፈጺምዎ ዝበሎ ከባቢ ዝንቀሳቐሱ ዕጡቓት ምንባሮም ‘ኳ ኣብ ግምት ከምዘየእተወ ብምግላጽ ነቲ ጽብጻብ ይነጽጎ። 'ናይቲ ጸብጻብ ኣሰናዳእቲ ገለ ኢትዮጵያውያን' ድማ፡ ምስቲ ኣብ ኢትዮጵያ ኣብ ስልጣን ዝነበረ ሓይሊ ርክብ ዘለዎም እዮም ክብል'ውን ከሲሱ። መንግስቲ፡ ኣብ ኢትዮጵያ ንዝፍጠሩ ሕድሕድ ጸጋማት ሳልሳይ ወገን ብፍላይ ድማ ‘ስልጣኖም ዝሰኣኑ' ንዝብሎም’ መራሕቲ ህወሓት ተሓተትቲ ክገብር ልሙድ እዩ። እቲ ዓቃቢ ሕጊ፡ ነቲ ጸብጻብ፡ ምስ ኣብያተ ጽሕፈት ዓቃቢ ሕጊ ክልላት ኦሮምያን ኣምሓራን፣ መርመርቲ ፖሊስን ካብ ላዕለዎት ትካላት ትምህርትን ሲቪል ማሕበረሰባትን ዝተውጸጸአ ጉጅለ ኾይኑ ከምዘጻረዮ ይገልጽ። ዓቃቢ ሕጊ ብዛዕባ እቲ ጉዳይ ምስ ኣምነስቲ ንምዝርራብ ሕቶ ኣቕሪቡ ተቐባልነት ከምዘይረኸበ ድማ፡ ኣብቲ መግለጺ ተጠቒሱ ይርከብ። ጸብጻብ ኣምነስቲ እንታይ እዩ ዝብል?
